Kien għall-ħabta tal-1970 meta grupp ta' żgħażagħ mir-raħal tagħna ddeċidew li jibdew jagħmlu xi ftit murtali għall-festa ta' San Bert. Kien bidu iebes wara li ħames snin qabel kellna disgrazzja li fiha kienet taret il-kamra tan-nar. Ix-xogħol inbeda taħt xi ħarruba fil-post magħruf bħala ta' Peppina limiti tar-raħal. Fejn jinħażen in-nar ma kellniex u għalhekk avviċinajna lil ċertu Grezzju Grech, li bla ebda oġġezzjoni tagħna l-muftieħ tal-kamra tal-Ġinna. , Wasal iż-żmien tal-festa u kellna l-ewwel ftit murtali maħdumin mid-dilettanti ta-raħal. Minn dak iż-żmien 'l hawn, beda jerġa' jikber ix-xogħol tal-logħob tan-nar li l-Għargħurin minn . dejjem kienu magħrufin għaliħ. ' Illum fl-1990 ir-raħal tal-Għargħur għandu kamra tan-nar moderna u qiegħed isir logħob tan-nar fiha li jħabbata ma' postijiet oħra. Grazzi għall-grupp ta' żgħażagħ li għad fadal parti minnhom jaħdmu sal-lum, li minn bidu tant iebes, taw il-frott mixtieq. Murtali Minn Kull Lewn Għall-Kbir San Bartilmew